19. mai 2022 nr

**Kinnisasja omandamiseks loa andmine**

Meistri OÜ (registrikood 16291554) ja Eesti Ühistumets OÜ (registrikood 14718008) esitasid Mulgi Vallavolikogule nõuetekohase kinnisasja omandamise loataotluse koos tegevuskava ja kinnituskirjaga.

Meister OÜ ja Eesti Ühistumets OÜ soovivad kaasomandisse omandada Tuhalaane külas Paluküla kinnistu (reg nr 753239), mille katastritunnus on 60001:003:0730. Kinnistu koosseisus on põllumajandusmaad 1,82 ha ja metsamaad 39,46 ha.

Kuna Paluküla kinnistul on metsamaad üle 10 ha ning Meistri OÜ ja Eesti Ühistumets OÜ ei ole kinnisasja omandamise tehingu tegemise aastale vahetult eelnenud kolm aastat tegelenud metsamajandusliku tegevusega on vastavalt kinnisasja omandamise kitsendamise seaduse (KAOKS) § 4 lg 6 vajalik Paluküla kinnistu omandamiseks asukohajärgse kohaliku omavalitsuse üksuse volikogu luba.

Meistri OÜ ja Eesti Ühistumets OÜ on esitanud tegevuskava, mille kohaselt on plaan tegeleda turismitalu pidamise ja metsamaade majandamisega.

Osaühingute juhatuse liikmed Reio Puks ja Märt Riiner kinnitavad, et tegevuskavas kirjeldatu elluviimiseks on finantsilised vahendid olemas. Tulu saadakse turismitalu rentimisest Kopra Turismitalu OÜle ja Eesti Ühistumets OÜ juhatuse liikmed Reio Puks ja Märt Riiner on põhjalikult ennast valdkonnaga kurssi viinud ning juba tegutsevad kasumlikult antud kinnistul mitmeid aastaid.

KAOKS-i kohaselt annab volikogu loa, kui loa andmine on kooskõlas avaliku huviga ega takista kohalikul omavalitsuse üksusel täita talle seadusega antud ülesandeid. KAOKS § 1 lg 1 sätestab, et avalik huvi KAOKS-i tähenduses on eelkõige põllumajandus- ja metsamaad sisaldava maatulundusmaa sihtotstarbega kinnisasja sihtotstarbelise ja jätkusuutliku majandamise edendamine.

Arvestades asjaoluga, et kinnisaja omandamise loataotlus ja tegevuskava vastavad KAOKS-is sätestatud nõuetele, siis puudub alus pidada Tuhalaane külas Paluküla kinnistu maa sihtotstarbekohast ja jätkusuutliku majandamise soovi ning loa andmist avaliku huviga vastuolus olevaks. Samuti ei ole kõnealuse kinnistu maa sihtotstarbeline majandamine kuidagi Mulgi vallale kui kohaliku omavalitsuse üksusele seadusega antud ülesannete täitmist takistav.

Tulenevalt eeltoodust ja võttes aluseks kohaliku omavalitsuse korralduse seaduse §22 lg 1 p 37, kinnisasja omandamise kitsendamise seaduse § 4 lõike 3, § 6 lõike 1 ja 4 ja § 9 ning Meistri OÜ ja Eesti Ühistumets OÜ taotluse koos tegevuskavaga

**Mulgi Vallavolikogu**

**OTSUSTAB:**

1. Anda luba Meistri OÜle (registrikood 16291554) ja Eesti Ühistumets OÜle (registrikood 14718008) Tuhalaane külas Paluküla kinnistu (registriosa nr 753239, katastritunnus 60001:003:0730) omandamiseks kaasomandisse maatulundusliku sihtotstarbe kohase majandamise eesmärgiga, mis ei ole vastuolus avaliku huviga ega takista Mulgi vallal kui kohalikul omavalitsuse üksusel täita talle seadusega antud ülesandeid.
2. Tunnistada kehtetuks Mulgi Vallavolikogu 17.02.2022. a otsuse nr 31 „Kinnisasja omandamiseks loa andmine“.
3. Otsus jõustub Meistri OÜle ja Eesti Ühistumets Oüle teatavakstegemisest.
4. Käesoleva otsuse peale võib esitada kaebuse Tartu Halduskohtule halduskohtumenetluse seadustikus sätestatud 30 päeva jooksul arvates otsuse teatavakstegemisest.

Arvo Maling

Volikogu esimees

Saata:

1. Koostaja: keskkonna- ja maaspetsialist Tiia Kukk tiia.kukk@mulgivald.ee
2. Meistri OÜ reio@firewood.ee
3. Eesti Ühistumets mart.liiner@yhistupank.ee